Október 15. - Teréz napja - Netfolk: népművészet, hagyományok
Október 15. - Ávilai Szent Teréz napja
Teréz napja szüretkezdő nap.
Egerben ezért Teréz-szedés a neve. E napot a Balaton vidékén, Baranyában is szüretkezdő napként tartják számon. A Bánátban, Bácskában asszonyi dologtiltó nap volt. Ekkor nem moshattak, kenyeret sem süthettek az asszonyok.
Ávilai Szent Teréz napja van ma. Tudtad, hogy ellenségei így nevezték: ,,ország csavargója, nyughatatlan nőszemély!'' Teréz szerzetesnő volt, magyar nyelvterületen Nagy Szent Teréznek is nevezik. Így különböztetik meg az ugyancsak szerzetes Lisieux-i Szent Teréztől. Őt Kis Szent Teréznek szokás nevezni. Október 4-ről 5-re virradó éjszaka halt meg, épp akkor, amikor bevezették a Gergely-féle naptárreformot. Ennek következtében a következő évben az évforduló már október 15-re esett..így Szent Teréz ünnepe október 15-e lett.
AVILAI NAGY SZENT TERÉZRŐL DIÓHÉJBAN:
Ellenségei így nevezték: ,,ország csavargója, nyughatatlan nőszemély!''
Teréz abban a történeti korszakban élt, amikor a spanyol királyság kultúrája fénykorában és hatalma csúcsán állt. A család ősei oroszlánként harcoltak a mórok ellen. Teréz szüleinek tizenkét gyermeke volt, közül három volt leány. Közülük kettő férjhez ment, csak Teréz határozott úgy, hogy kolostorba vonul.
E lépése egyáltalán nem volt szükségszerű, s nem is menekülést jelentett valami kilátástalan helyzetből. Tizennégy és tizennyolc éves kora között Teréz is a szépségre, a kellemre és a gazdagságra gondolt, és komolyan foglalkozott a férjhez menés gondolatával. Személyének, szellemességének, beszédének és magatartásának varázsa már gyermekkorában sok játszópajtást vonzott köréje, és szórakoztatta, nevettette társait. Ezt a művészetet, hogy ,,embereket megvidámítson, és nevetésre indítson'', mindhalálig megőrizte.
Amikor köztudottá vált, hogy belép a Karmeliták rendjébe, mindenki megdöbbent. Kolostorba lépése drámai, fájdalmas lépés volt: ,,Elhatároztam, hogy közlöm atyámmal, és ez nekem ugyanannyit jelentett, mintha beöltöztem volna, mert becsületbeli kérdés volt számomra, hogy hű maradjak a mondott szóhoz.'' Apja azonban megtagadta a beleegyezését. Ezért Teréz, titokban hagyta el a szülői házat, és felvételét kérte a kolostorba. Később azt mondta: ,,Nem hiszem, hogy a halál fájdalmasabb lesz a szívemnek, mint az a perc, amikor elhagytam a szülői házat. Úgy éreztem, hogy ízekre szakadok.''
Amibe pedig belekezdett, tudniillik hogy apáca legyen, azt nagyon komolyan tette. Annyira komolyan, hogy a megerőltetéstől egy év után teljesen összeomlott. Vérszegény lett, köszvényszerű ízületi bántalmak támadták meg. Már megásták a sírját, és el is imádkozták érte a halotti zsolozsmát, mikor Teréz magához tért, és saját kezűleg eltávolította a szeméről a megszentelt viaszt, amivel a halottak szemét szokták lezárni.
Ezután következett tizennyolc hosszú esztendő, és közben nem történt Teréz életében semmi.
Önéletrajzi feljegyzései azonban ezekről az évekről is egy nagy és mély lélek arcát sejtetik: mélységes csalódást érzett, ugyanakkor hallott valami titokzatos hívást a bensőségesebb életre.
KÖZBEN ISTENTŐL KINYILATKOZTATÁSOKAT KAPOTT -ám miatt nővértársai üldözni kezdték. Azzal vádolták, hogy látomásai nem Istentől, hanem az ördögtől valók.
Teréz kinyilatkoztatás-élményétől fogva az ember egyre inkább saját pszichéjében és tudatában akarja felfedezni Isten jelenlétét. Isten megtapasztalása az egyén szintjén, a benső életre való figyelem igen hangsúlyos lett.
Engedélyt kapott a pápától egy kis kolostor építéséhez. 1562-ben nyitotta meg, és elszánva magát arra, hogy a szerzetesi életet a maga eredeti szigorában fogja élni, lehúzta a saruját és nevet változtatott: ettől fogva Jézusról nevezett Teréz volt a neve. Ezután egyik kolostoralapítása követte a másikat Tizenhét női és tizenöt férfi kolostort alapított.Írásaiban igazi misztikus.
Ma is épen őrzik a szívét.
Forrás: http://hu.wikipedia.org/wiki/Nagy_Szent_Ter%C3%A9z
http://hu.wikipedia.org/wiki/%C3%81vilai_Szent_Ter%C3%A9z
https://netfolk.blog.hu/api/trackback/id/tr634847343